Egyértelmű nem a kényszerbetelepítésre! - Politika - Hírek - KaposPont
Egyértelmű nem a kényszerbetelepítésre! Szerző: MTI | 2016. December 07. - Szerda 12:48 | Címkék: Európai Unio, SZita Károly, Juncker, kényszerbetelepítés, Politika, kvóta, népszavazás, polgármester
A polgármesterek háromnegyede állt ki eddig az uniós kötelező betelepítési kvóta ellen. Szita Károly levelét, amelyet az Európai Bizottság elnökének címzett 2460 településvezető írta alá.
Egy szerdai budapesti sajtótájékoztatón a Megyei Jogú Városok Szövetségének elnöke, Szita Károly, Kaposvár polgármestere azt mondta: 2460 polgármester támogatta aláírásával azt a levelet, amelyet Jean-Claude Junckernek, az Európai Bizottság elnökének címzett és amelyben a kötelező betelepítési kvótáról szóló határozat visszavonását kéri.
"Nekünk, polgármestereknek a legfontosabb feladatunk az, hogy nyugalmat és biztonságot tudjunk teremteni a falvainkban és a városainkban, és ezért határozottan kiállunk amellett, hogy megálljt kell parancsolni Brüsszel kötelező betelepítési kvótával kapcsolatos terveinek." - fogalmazott Szita Károly.
Kaposvár polgármestere, az MJVSZ elnökeként a kvótareferendumot követően fogalmazott meg egy levelet Jean-Claude Junckernek, az Európai Bizottság elnökének, amiben kérte, hogy "azt tegye, ami a dolga: védje meg a magyar és az európai polgárokat a tömeges betelepítéstől, és az Európai Bizottság vonja vissza a kötelező betelepítési kvótáról szóló határozatát". Ezzel egy időben arra kérte Magyarország valamennyi polgármesterét, hogy ha egyetértenek a levél tartalmával, csatlakozzanak ahhoz.
Hajnal Gábor, a csongrádi Földeák polgármestere a sajtótájékoztatón arról beszélt: az általa vezetett község lakói ellenérzéssel viseltetnek a kötelező betelepítéssel szemben, a településen élők csaknem 60 százaléka vett részt a kvótareferendumon, és több mint 98 százalékuk szavazott a kötelező betelepítés ellen: "Rettegnek az emberek a terroristáktól és a különböző bűncselekményektől, amiket hallunk a nagyvilágban. Ezeket az embereket nem hívtuk ide, ők nem menekültek, ők eljöttek a jobb élet reményében, mert ha ténylegesen menekültek lennének, akkor nem a fiatalemberek jönnének, hanem mentenék a gyermekeket és az asszonyokat".
Keszey János, a mintegy 9300 lakosú Balatonalmádi polgármestere arról beszélt: a település lakóinak több mint fele vett részt a népszavazáson, és több mint 98 százalékuk szavazott a kötelező betelepítési kvóta ellen. Úgy fogalmazott: neki mint polgármesternek kötelessége képviselni a településen élők akaratát.